Георги Мучитанов
Георги К. Мучитанов или Мучитано, известен като Касапчето или Влашето (), е български революционер от влашки произход, войвода на Вътрешната македоно-одринска революционна организация.

Биография 

Георги Мучитанов е роден в 1882 година в Крушево, днес Северна Македония и по народност е влах. Завършва IV клас в румънското учи­лище в София, където организира армънски комитет за въоръжена борба в Македония. По време на Илинденско-Преображенското въстание през 1903 година е в четата на Гьорче Петров. След въстанието става самостоятелен войвода и дълги години води чета на ВМОРО в Берско, Негушко и Ениджевардарско. През 1906 година по каналите на ВМОРО влиза в Македония с чета съставена от власи: Косту Дабижа, Таки Динчя и Наум Петрушевски от Крушево, Унчю Дамаш и Георги (Йори) Гаки Доду от Гопеш, и Наки Кузман от Маловища. В Паяк планина предава ръководството на четата на Михаил Хандури от Ливада

През лятото на 1907 година той или Георги Касапчето от Месимер заедно с Иван Златанов и Михаил Хандури се среща с Телос Агапинос и Андон Минга, които се опитват да ги привлекат на гръцка страна и да развалят българо-влашкия съюз в Ениджевардарско. Андартите са пленени и обесени няколко дни по-късно.

След Младотурската революция от юли 1908 година Георги Мучитанов, Алексо Стефанов и Трайко Краля се заемат да възстановят активността на ВМОРО в Битолско. Георги Касапчето и Васил Пуфката убиват през 1909 година Йово Йованович, бивш деец на ВМОРО, поставил се в услуга на турската власт.

В 1910 година Мучитанов участва в дейността на Българската народна македоно-одринска революционна организация.

Мучитанов загива на 2 август 1911 година заедно с войводите Апостол Петков и Васил Пуфката край село Крушари, Ениджевардарско.

Георги Мучитанов е герой от трисерийния български филм „Мера според мера“, като ролята му се изпълнява от актьора Людмил Тодоров.

Вижте също 
 Антоний Проватски, български духовник, със светско име Константин Мучитанов

Бележки 

Дейци на ВМОРО
Български революционери от Македония
Македонски власи
Родени в Крушево
Борци срещу гръцката въоръжена пропаганда в Македония
Дейци на ВМОРО от арумънски и мъгленорумънски произход
Дейци на румънската пропаганда сред куцовласите
Жертви на междуособици в македоно-одринското революционно движение